ประชาชนทั่วสารทิศ ลงนามถวายพระพร สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา อย่างต่อเนื่อง
การลงนามถวายพระพร สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา ที่บริเวณชั้น 1 อาคารภูมิสิริมังคลานุสรณ์ โรงพยาบาลจุฬาลงกรณ์ ตลอดทั้งวันนี้ (20 ธ.ค.65) มีคณะบุคคล ตัวแทนจากหน่วยงานต่างๆ ทั้งภาครัฐและเอกชน และประชาชนทั่วไปจากทั่วทุกสารทิศทยอยเดินทางมาลงนามถวายพระพรอย่างต่อเนื่อง พร้อมด้วยนำสิ่งของต่างๆ และแจกันดอกไม้มาถวายหน้าพระรูป เช่น กระทรวงเกษตรและสหกรณ์ โดยนายประยูร อินสกุล ปลัดกระทรวงเกษตรและสหกรณ์ และผู้บริหารกระทรวง ,โรงเรียนนายเรือ , มูลนิธิรักเมืองไทย ,แม่บ้านมหาดไทย , มหาวิทยาลัยรังสิต ,คณะพยาบาลสภากาชาดไทย และบริษัท ซีพี ออลล์ จำกัด มหาชน เป็นต้นด้วยสำนึกในพระมหากรุณาธิคุณและแสดงออกถึงความจงรักภักดี เพื่อให้พระองค์ทรงมีพระพลานามัยสมบูรณ์แข็งแรง เช่น นางดาวดวงใจ ปาลาเล นายกสมาคมสมาพันธ์สตรีมุสลิมประเทศไทย นำคณะเจ้าหน้าที่ลงนามถวายพระพร พร้อมกล่าวว่า เป็นความตั้งใจของสมาคมที่เดินทางมาวันนี้ถวายพระพรขอให้พระองค์กลับมามีสุขภาพแข็งแรง ทั้งนี้ทางมัสยิดทั่วประเทศ มีกำหนดละหมาดฮายัต เพื่อเป็นการขอพรให้พระองค์ท่านทุกวันศุกร์ โดยเริ่มตั้งแต่สัปดาห์นี้เป็นต้นไปด้วย ขณะที่นางสาวดลธร เขียวสง่า ประชาชนชาวจังหวัดลพบุรี ที่มาลงนามถวายพระพร กล่าวว่า ตั้งใจเดินทางมาถวายพระพรและสวดมนต์ขอให้พรพระองค์กลับมามีสุขภาพแข็งแรงและกลับมาเป็นมิ่งขวัญของประชาชนชาวไทย สำหรับประชาชนที่ประสงค์ร่วมลงนามถวายพระพร สามารถลงนามได้ที่ บริเวณโถง ชั้น 1 อาคารภูมิสิริมังคลานุสรณ์ โรงพยาบาลจุฬาลงกรณ์ สภากาชาดไทย ตั้งแต่เวลา 08.00 น.- 16.00 น. ไม่เว้นวันหยุดราชการ หรือสามารถลงนามถวายพระพรได้ที่ เว็บไซต์หน่วยราชการในพระองค์ www.royaloffice.th